Lumsås Kirke
Lumsås Kirke er en sognekirke, der ligger på en høj midt i landsbyen ved sydsiden af vejen mellem Nykøbing Sjælland og Sjællands Odde.
Kirkegårdens hegnsmure af røde teglsten er i det væsentlige tilkommet efter vejregulering i 1958. Hovedindgangen er en køreport i øst.
Ligkapellet er opført i 1897 som en fritstående bygning i samme stil og materialer som kirken.
Kirken består af kor og skib. Den er opført efter tegninger af arkitekt Andreas Clemmensen, og den blev indviet 31. aug. 1896.
Kirken er opført af røde mursten. Både i valg af materialer og i stilen har arkitekten hentet inspiration i de romanske teglstenskirker. Man vil derfor betegne kirken som en historicistisk bygning.
Skibets vestende krones af et smalt, tværstillet tårn med gavle i nord og syd. Arkitekten kan have hentet inspiration til tårnet i Fårevejle Kirke.
I 1977 blev to mindre tilføjelser bygget til koret. De rummer henholdsvis et præsteværelse og et graverkontor. Tilbygningerne er holdt i samme materialer og stil som den resterende kirke.
I vestenden giver en dør på sydsiden adgang til et indgangsparti med trappe til orgelpulpituret, dvs. et ophøjet galleri med orgel, og indgang til skibet.
I det indre står kirkerummet med hvide, pudsede vægge og et fladt bjælke- og pladeloft. Rummet bærer præg af en kraftig korvæg og et mørkt kor oplyst af to højtsiddende, diminutive vinduer.
I korets to gavlvinduer er i 1931 indsat glasmalerier udført af Johannes Kragh. Mosaikkerne forestiller henholdsvis Maria mod nord og Johannes mod syd.
Korbuen stod oprindelig smykket af kalkmalerier, hvis ornamentale motiver var hentet fra romansk kunst.
Inventaret stammer dels fra kirkens opførelse, dels fra nyindretningen i 1972.
Kirkens bænke er de oprindelige, åbne bænke, der er malet lyseblå.
I 1914 blev et kirkeskib ophængt i kirken.
Orgelet er fra 1967.
I 1972 blev kirken restaureret ved arkitekt Holger Jensen (1918-2004), hvilket i dag præger inventaret. Her blev alterbord, døbefont og prædikestol fornyet på grund af råd i korets træværk. Alle dele fremtræder i lyst, lakeret træ. Ligeledes i 1972 blev østvæggen bag altret udsmykket med et vægtæppe af Ann-Mari Kornerup. Herpå blev et enkelt fyrretræskors ophængt.